CELEX: 32021D1969
Language: el
Date: 2021-10-27 00:00:00
Title: Εκτελεστική απόφαση (ΕΕ) 2021/1969 της Επιτροπής της 27ης Οκτωβρίου 2021 σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Έκκληση για δράση — Η προστασία του περιβάλλοντος σε όλες τις πολιτικές» σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 7742] (Το κείμενο στην αγγλική γλώσσα είναι το μόνο αυθεντικό)

12.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 401/3
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1969 ΤΗΣ ΕΠΙΤΡΟΠΗΣ
         της 27ης Οκτωβρίου 2021
         σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Έκκληση για δράση — Η προστασία του περιβάλλοντος σε όλες τις πολιτικές» σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 7742]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6 παράγραφοι 2 και 3,
         Εκτιμώντας τα ακόλουθα:
         
                     (1)
                  
                  
                     Στις 11 Ιουλίου 2021 υποβλήθηκε στην Ευρωπαϊκή Επιτροπή αίτηση καταχώρισης της Ευρωπαϊκής Πρωτοβουλίας Πολιτών με τίτλο «Έκκληση για δράση — Η προστασία του περιβάλλοντος σε όλες τις πολιτικές».
                  
               
                     (2)
                  
                  
                     Στις 10 Αυγούστου 2021, σύμφωνα με το άρθρο 6 παράγραφος 4 του κανονισμού (ΕΕ) 2019/788, η Επιτροπή ενημέρωσε την ομάδα διοργανωτών σχετικά με την εκτίμησή της ότι πληρούνται οι απαιτήσεις καταχώρισης που ορίζονται στο άρθρο 6 παράγραφος 3 στοιχεία α), δ) και ε) του εν λόγω κανονισμού και ότι η απαίτηση που ορίζεται στο άρθρο 6 παράγραφος 3 στοιχείο β) δεν εφαρμόζεται. Ωστόσο, η Επιτροπή ανέφερε επίσης ότι το κείμενο της πρωτοβουλίας, όπως διατυπώθηκε στην αίτηση της 11ης Ιουλίου 2021, δεν της επέτρεπε να συναγάγει ότι η πρωτοβουλία πληρούσε, στο σύνολό της, την απαίτηση του άρθρου 6 παράγραφος 3 στοιχείο γ). Η Επιτροπή είχε κληθεί «να κηρύξει την ύπαρξη περιβαλλοντικής κρίσης και, κατ’ αυτόν τον τρόπο, να ενθαρρύνει τους πολίτες να εγκαταλείψουν την άνεση της πεπατημένης και να ασκήσουν πιέσεις για αλλαγές πολιτικής, ενώ στόχος είναι η προσαρμογή των επιμέρους πολιτικών λαμβάνοντας υπόψη τόσο περιβαλλοντικούς όσο και κοινωνικούς παράγοντες με πιο ολιστικό τρόπο», χωρίς να προσδιορίζει ποιες νομικές πράξεις της Ένωσης καλείται να προτείνει η Επιτροπή. Η Επιτροπή κάλεσε τους διοργανωτές να αναθεωρήσουν την πρωτοβουλία τους αναφέροντας ποια νομική πράξη της Ένωσης κάλεσαν την Επιτροπή να προτείνει και διευκρινίζοντας το περιεχόμενο της εν λόγω νομικής πράξης ή πράξεων.
                  
               
                     (3)
                  
                  
                     Ως εκ τούτου, στις 5 Οκτωβρίου 2021 υποβλήθηκε στην Επιτροπή τροποποιημένη εκδοχή της πρωτοβουλίας.
                  
               
                     (4)
                  
                  
                     Οι στόχοι της τροποποιημένης πρωτοβουλίας είναι διατυπωμένοι ως εξής: «Η Επιτροπή πρέπει να διαφυλάξει και να βελτιώσει την ποιότητα ζωής των Ευρωπαίων, προστατεύοντας παράλληλα τα άλλα είδη και το φυσικό περιβάλλον στο σύνολό του. Ως εκ τούτου, η Επιτροπή πρέπει να προτείνει μια νομική πράξη – σύσταση που θα οδηγεί σε καλύτερη κατανόηση και συμμόρφωση με τα μέτρα προστασίας του περιβάλλοντος στα κράτη μέλη της ΕΕ. Στόχος της πρωτοβουλίας είναι να προτείνει η Επιτροπή μια νομική πράξη που θα διασφαλίζει στους Ευρωπαίους ότι οι εθνικές αρχές τους λαμβάνουν υπόψη τις περιβαλλοντικές παραμέτρους κατά τη θέσπιση νέων ή την τροποποίηση υφιστάμενων πολιτικών.»
                  
               
                     (5)
                  
                  
                     Περαιτέρω λεπτομέρειες σχετικά με το αντικείμενο, τους στόχους και το πλαίσιο της πρωτοβουλίας παρατίθενται σε παράρτημα. Οι διοργανωτές έχουν επίσης παράσχει περαιτέρω πληροφορίες σχετικά με την πρωτοβουλία τους σε συμπληρωματικό έγγραφο.
                  
               
                     (6)
                  
                  
                     Στο μέτρο που η πρωτοβουλία καλεί την Επιτροπή να υποβάλει πρόταση νομικής πράξης με σκοπό να διασφαλιστεί ότι τα κράτη μέλη λαμβάνουν υπόψη περιβαλλοντικές παραμέτρους κατά τη θέσπιση εθνικής νομοθεσίας και μέτρων, η Επιτροπή έχει αρμοδιότητα να το πράξει βάσει του άρθρου 192 παράγραφος 1 της Συνθήκης.
                  
               
                     (7)
                  
                  
                     Για τους λόγους αυτούς, κανένα από τα μέρη της πρωτοβουλίας δεν ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών σύμφωνα με το άρθρο 6 παράγραφος 3 στοιχείο γ) του κανονισμού (ΕΕ) 2019/788.
                  
               
                     (8)
                  
                  
                     Το εν λόγω συμπέρασμα δεν προδικάζει την εκτίμηση του κατά πόσον πληρούνται, στην προκειμένη περίπτωση, οι συγκεκριμένες πραγματικές και ουσιαστικές προϋποθέσεις που απαιτούνται για να ενεργήσει η Επιτροπή, συμπεριλαμβανομένης της συμμόρφωσης με την αρχή της αναλογικότητας.
                  
               
                     (9)
                  
                  
                     Η ομάδα διοργανωτών έχει προσκομίσει επαρκείς αποδείξεις ότι πληροί τις απαιτήσεις που προβλέπονται στο άρθρο 5 παράγραφοι 1 και 2 του κανονισμού (ΕΕ) 2019/788 και ότι έχει ορίσει τα πρόσωπα επικοινωνίας σύμφωνα με το άρθρο 5 παράγραφος 3 πρώτο εδάφιο του εν λόγω κανονισμού.
                  
               
                     (10)
                  
                  
                     Η πρωτοβουλία δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης όπως ορίζονται στο άρθρο 2 της Συνθήκης για την Ευρωπαϊκή Ένωση και στα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (11)
                  
                  
                     Εν κατακλείδι, η πρωτοβουλία με τίτλο «Έκκληση για δράση — Η προστασία του περιβάλλοντος σε όλες τις πολιτικές» πληροί όλες τις απαιτήσεις που ορίζονται στο άρθρο 6 παράγραφος 3 του κανονισμού (ΕΕ) 2019/788 και, ως εκ τούτου, θα πρέπει να καταχωριστεί.
                  
               
                     (12)
                  
                  
                     Το συμπέρασμα ότι πληρούνται οι προϋποθέσεις καταχώρισης δυνάμει του άρθρου 6 παράγραφος 3 του κανονισμού (ΕΕ) 2019/788 δεν συνεπάγεται ότι η Επιτροπή επιβεβαιώνει με κάποιο τρόπο την πραγματολογική ορθότητα του περιεχομένου της πρωτοβουλίας, η οποία αποτελεί αποκλειστική ευθύνη της ομάδας διοργανωτών της πρωτοβουλίας. Το περιεχόμενο της πρωτοβουλίας εκφράζει μόνο τις απόψεις της ομάδας των διοργανωτών και σε καμία περίπτωση δεν μπορεί να θεωρηθεί ότι αντικατοπτρίζει τις απόψεις της Επιτροπής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Καταχωρίζεται η Ευρωπαϊκή Πρωτοβουλία Πολιτών με τίτλο «Call for Action — Environmental protection in all policies» (Έκκληση για δράση — Η προστασία του περιβάλλοντος σε όλες τις πολιτικές).
         
         
            Άρθρο 2
            Η παρούσα απόφαση απευθύνεται στην ομάδα διοργανωτών της Ευρωπαϊκής Πρωτοβουλίας Πολιτών με τίτλο «Έκκληση για δράση — Η προστασία του περιβάλλοντος σε όλες τις πολιτικές», την οποία εκπροσωπούν ο κ. Jure LEBEN και ο κ. Marko MAVER, που ενεργούν ως πρόσωπα επικοινωνίας.
         
         
            Βρυξέλλες, 27 Οκτωβρίου 2021.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55